Iinja ikinakaanakina janta riraga Jesoshi.
Noñaapaakiri shirampari kamampowaakitatsiri.
Aritaki ikantapaaka owakira ikoñaatapaaki.
Nokaatziri riyotaanepaeni nojampiteeyirini,
nokanteeyirini:
—Iyotaanari,
¿iitaka ikoñaatantakari kamampowaakitatsiri?
¿Rooma rantayitzironi kaari kameethatatsi ashitariri ikamampowaakitantakari itomi?
¿Aririka irika antakirori kaari kameethatatsi ikamampowaakitantakari?
Ikantawakiri:
—Tekatsi rantzi,
ikamampowaakitashitaka.
Eejatzi ashitariri,
tekatsi rantzi.
Ro ikamampowaakitantakari irika itajonkakowenantakyaariri riraga Tajorentsi.
Ikowakaakiri maawaeni atziri riyotanaki kyaaryo itajorentsitaki.
Iroñaakaroña okameethatzi antero oetarika ikowakiri Tajorentsi.
Rotyaanantanari nokimitantari irira,
notajonkakowenantakyaariri irika.
Kaari nojamanitzi.
Aririka ojamanitaki aaka aririka itziroryaanaki oorya eero amatziro antero oetarika.
Eenirona nojeekika jaka kipatsikika,
naaka iyotakotakaakiriri Tajorentsi maawaeni atziri.
Ikanantakariri iroka,
reewatantanakawori kipatsi,
ijampowathatakiro,
roojatzi itziryaakitantakari rokikira kamampowaakitatsiri.
Ikantakiri Jesoshi irira:
—Piyaate janta Shiroeki,
pikiwaakitakitya.
Rootaki Shiroe inkaare.
Roojatzi riyaatantanaka,
ikiwaakitapaaka.
Ipiya,
aminanee.
Eenitatsi jaga inampiweri,
eejatzi riraga ñaapiintziriri inethaantapiintzi koriki.
Ikanteeyanakini:
—¿Kaarima irika riraganki jeekapiintatsiri nethaantapiintatsiri koriki?
Apaanipaeni kantayitatsirini:
—Rirotaki.
Paashini kantayitatsini:
—Kaari irira.
Roshiyashitari.
Ikantawakiri rirori:
—Naakataki.
Rojampitakiri:
—¿Tsika ikanteetakimika pikokichaatantaari?
Ikantawakiri rirori:
—Riraga shiramparinta iitachari Jesoshi reewatakiro kipatsi,
ijampowathatakiro,
itziryaakitantakinawo nokikira.
Ikantakina:
“Piyaate Shiroeki,
pikiwaakitakitya”.
Niyaatanaki,
nokiwapaaka,
roojatzi nokokichaatantanaa.
Roojatzi ikanantanakari:
—¿Tsikaroña irira?
Ikantawakiri:
Tsikarika,
taanitya.
Rootaki kitejiri nomakoryaantapiintari naakapaeni joriiyo itziryaakitantariri riraga Jesoshi kamampowaakitawitachari ikokichaatakaantaariri.
Roojatzi raanteetanakanariri warijeeyopaeni.
Rojampitawakiri ikantawakiri:
—¿Oetaka raashitakimiri pikokichaatantaari?
Ikantziri:
—Itziryaakitantakinawo jampowatha nokiki,
roojatzi niyaatantanakari nokiwaakitakita.
Iroñaaka kokichaataana.
Roojatzi ikanantanaka warijeeyo apaanipaeni:
—Riraga shirampari rantawaetantawo kitejiri amakoryaantapiintari.
Teetsikya ipoñaaka Tajorentsiki.
Paashini kantayitatsini:
—Rirorikami antzirori kaari kameethatatsi,
eero imatziromi itajonkantayitenimi.
Tema ipiyapiyawaantetawakaanteeyakarini,
anik,
anik.
Rapiitanakiri ikantanakiri:
—¿Iitaka piitzirika eerori riraga kokichaatakaakimiri?
Ikantawakiri:
—Noetziri naaka rirotaki kamanantzirori iñaani Tajorentsi.
Riraga jewatatsiripaeni joriiyopaeni tee raapatziyari:
iitakaashitawitaka tee ikamampowaakitzi.
Ikaemakaantakiri ashitariri eejatzi riniro
rojampitawakiri,
ikantawakiri:
—¿Rirotaki irika pitomi pikantziriranki:
“Ikoñaatapaaki kamampowaakitatsiri”?
¿Iitaka iroñaaka ikokichaatantaari?
Rakapaakiri:
—Jee,
rirotaki notyomi.
Noñaaperotziri ashi royiro ikoñaatakotapaakiro ikamampowaakitapaaki.
Omaanta tee noñiiri tsikarika ikantaari ikokichaatantaari,
tee niyotzi naaka.
Eejatzi tee niyotzi ninkarika kokichaatakaakiriri.
Tee reentsitanee iroñaaka.
Pojampiteri irira.
Rootaki ikantziri ashitariri riraga warijeeyopaeni.
Ari jatanee.
Riraga ashitariri ithaawanteeyakarini riraga jewatatsiripaeni joriiyopaeni,
tema riyotaki aritaki ipiyowenteeyakarini riraga Jesoshi.
Ikanteeyitakani:
“Eenitatsirika kantatsini:
‘Rirotaki Jesoshi Rotyaantanewo Tajorentsi’,
eero ishinetziri irira atsipatyaari akemijanteeyini”.
Rootaki ithaawanteeyanakarini ashitariri,
rootaki ikanantanakariri:
“Tee reentsitanee iroñaaka notyomi.
Pojampiteri irira”.
Roojatzi rapiitakiri rirori ikaemakaantakiri riraga kamampowaakiwitachari.
Ikantawakiri:
—Piñaaperoteri Tajorentsi.
Irinta shirampari niyoteeyirini rirori antzirori kaari kameethatatsi.
Ikantapaakiri riraga kamampowaakiwitachari:
—Rirorikama antzirori kaari kameethatatsi,
tee niyotzi naaka.
Apatziro niyotakikya,
nokamampowaakitawitani paerani,
iroñaaka kokichaataana.
Rapiitakiri ikantawakiri:
—¿Tsika ikantapaakimika ikokichaatakaanteemiri?
Rakapaakiri:
—Rootaki nokantawitakimiri inkaaganki omaanta tee paapatziyawakawo.
¿Iitaka pikowantari papiitero pikemiro?
¿Pikowaeyanakinirika eeroka paapatziyari rirori?
Roojatzi ikijathatantanakariri ikantanakiri:
—Eerokatajaantaki eerori riyotaanewo.
Omaanta naakapaeni riyotaanewopaeni Moeseeshini.
Niyoteeyini ikenkithatakaakirini Tajorentsi riraga Moeseeshi paeraniperoroña.
Rooma riroriranki shirampari tee niyoteeyirini tsikarika ipoñaakari irira.
Ikantawakiri:
—¡Kyaaritaamakya!
Rootaki notsikanatantakimiri.
Tee piyotziri eerori tsikarika ipoñaakari,
omaanta rirotaki kokichaatakaakinari.
Ayotakoeyirini Tajorentsi,
tee ikemijantziri antayitzirorini kaari kameethatatsi.
Omaanta riraga pinkathaperoteriri Tajorentsi,
antzirori ikowakaakiriri,
rootaki ikemapiintantariri riraga Tajorentsi.
Tee akemakotapiintziri kokichaatakayerini koñaatapaentsiri kamampowaakitatsiri.
Omaanta naaka nokoñaatapaaki nokamampowaakitapaaki,
tema retsiyatakotaana rirori.
Eeromi ipoñaami Tajorentsiki tekatsimi matenanimi etsiyatakoteenani.
Ikantziri riroripaeni:
—Paerani pikoñaatantapaakari tee pikameethatapaaki.
¿Arima pikowaki iroñaaka piyoteeyinani?
¡Jantzikoeni!
¡Intsipaete piyaate jaga!
Rootaki rookantakariri Tajorentsipankoki.
Ikemakotakiri riraga Jesoshi rookaeyakirini warijeeyopaeni riraga kamampowaakiwitachari.
Roojatzi raminakitziri,
ikantapaakiri:
—¿Paapatziyarima Itomi Tajorentsi?
Ari ikantawakiri:
—¿Tsika ijeekakika,
naapatziyakari?
Ikantapaakiri:
—Naakataki.
Piñaakinaroña,
nokenkithatakaakimi iroñaaka.
Ikantawakiri:
—Naapatziyawakimi,
Nowinkatharite.
Eeroka riroperori.
Ikantapaakiri:
—Rootaki nopokantakari kipatsikika,
nokantakotantyaariri maawaeni atziri tsika ikanteeyani.
Tema noñaakimi eeroka,
eerokawitaka kamampowaakitatsiri omaanta iroñaaka nokokichaatakagaemi.
Niyotaakotakimiri Tajorentsi.
Tema paapatziyana rootaki iinja piñaantyaariri irira.
Kimitaka iroka nopokapaaki jaka niyotaakoteeriri Tajorentsi maawaeni atziri.
Riraga aapatziyeeyanarini aritaki riyotaakiri paashini atziri iñeeri iinja.
Omaanta riraga kaari aapatziyeeyanarini inta ikenkithashiryaawita riyoterimi Tajorentsi,
tema tee riyotzimaetari eejatzi eero iñiiri iinja.
Iitashiwitaka riyotziri iroñaaka.
Omaanta roshiyashitakari kamampowaakitatsiri tee riyoperotziri irira.
Riraga warijeeyopaeni itsipateeyakarini,
ikemaeyawakironi ikantakiriri.
Roojatzi ikanteeyantanakani apaanipaeni:
—Iroka poshiyakaawentakiri kamampowaakitatsiri,
¿teetsikya pikenkithashiryaakowitana naaka kamampowaakiwitachari?
Rakapaakiri rirori:
—Pikamampowaakitzira,
eero ojeeki kaari kameethatatsi pantziri;
omaanta pikanteeyawitani:
“Namineeyini”,
rootaki ojeekantari pantani.